Det tidligere folketingsmedlem for SF Ib Bjørn Poulsen døde tirsdag, 68 år gammel. Ib Bjørn Poulsen var født og opvokset i Gentofte, men kom til Frederikshavn i 1965, da han blev ansat på Frederikshavn Værft. Forinden havde han taget eksamen som maskinist i København. I Frederikshavn startede Ib Bjørn Poulsen sin politiske karriere i SF, og han blev valgt ind i byrådet. I 1977 kom han i Folketinget for SF. Med en afbrydelse sad han i Folketinget frem til 1990, og sammenlagt blev det til 11 år på Christiansborg. Ib Bjørn Poulsen har også været statsrevisor og i en periode formand for statsrevisorerne. /Ritzau/

Opsummering:
Tidligere folketingsmedlem for SF Ib Bjørn Poulsen er død, 68 år. Han sad i alt 11 år i Folketinget, og han var en overgang formand for statsrevisorerne.